Henriette Kjær (KF), 2001-05-07:
Den seneste tids debat om unges alkoholforbrug kan jo få antennerne op hos os alle.
I Det Konservative Folkeparti er vi bekymrede over de store mængder alkohol, der indtages af unge mennesker, ja, sågar børn, og vi er yderst bekymrede over den tidlige debut, mange har på det her område.
Derfor har vi spurgt os selv: Hvad skyldes det?
En del af årsagen er selvfølgelig, at adgangen til at købe alkohol er meget lempelig her i Danmark.
For kun 3 år siden blev der indført et forbud mod salg af alkohol til unge under 15 år, og det forslag støttede vi.
Men vi tror, at vi nu skal til at se på, hvorfor de unge danskere drikker så meget i forhold til unge i de øvrige lande, og i særdeleshed i de lande, vi normalt sammenligner os med.
Forældre kombineret med den holdning vi har i det øvrige samfund til det at indtage øl og vin og spiritus, er efter min mening med til, at de unge drikker så meget.
Hvor vi på tobaksområdet har en mere streng holdning til det at ryge, oplever vi det slet ikke, når vi taler alkohol.
Mange unge bliver lokket med et kørekort, hvis ikke de begynder at ryge.
Forældrene fortæller deres børn, at det er noget skidt at ryge, og hvis forældrene selv ryger, giver de ofte udtryk for, at de gerne vil holde op, da det er både dyrt og usundt.
Men ganske anderledes forholder det sig med alkohol.
Og når de unge skal i byen, er det meget normalt, at de snupper nogle øl fra forældrenes beholdning og med forældrenes velsignelse.
Mange ungdomsklubber er også begyndt at tillade, at unge må få øl med til festerne, fire til seks, det er sådan, hvad der diskuteres.
Hermed giver de voksne jo et klokkeklart signal til børnene om, at det er o.k. at nyde alkohol, og det er det efter min mening også, hvis man er voksen.
Men børn skal ikke drikke, og det skal vi have forklaret forældrene, skolelærerne, klubpersonalet osv.
Det er dem, der skal sikre sig, at børnene får en senere debut og kender risikoen ved at indtage alkohol.
Derfor skal vi ændre holdningen til alkohol, så den mere ligner vores holdning til tobak.
Derfor kan vi ikke umiddelbart støtte Kristeligt Folkepartis forslag om at hæve aldersgrænsen fra 15 til 18 år ved køb af alkohol, da vi ikke mener, at der umiddelbart er dokumentation for, at det alene virker.
Men det er ikke sådan, at vi er helt afvisende over for at støtte et forslag på et senere tidspunkt, hvis man ikke ad andre kanaler kan få nedbragt alkoholforbruget blandt unge.
Jeg er selv meget positiv over for at hæve aldersgrænsen. Desværre kan der også vise sig en uheldig sideeffekt ved et sådant forbud.
I Århus Politikreds har man godt nok konstateret færre berusede unge på gaderne, og man har faktisk en fornemmelse af, at butikkerne klart overholder forbudet mod salg af alkohol til unge under 15 år.
Men på den anden side har de oplevet et boom i antallet af unge, der sniffer lightergas.
Det kan alle få fat i, og kan man ikke blive påvirket på den ene måde, kan man altså på den anden måde.
Vi ved jo også, at de unge i Norge og Sverige så rigeligt benytter sig af hjemmebrændt.
Så vi synes altså, det er en meget svær balance, vi er ude i.
Vi har sympati for Kristeligt Folkepartis intentioner, men vi vil gerne i første omgang gå nogle andre veje og afventer selvfølgelig også det arbejde, man er i gang med fra Sundhedsministeriets side, så vi til slut kan nå det fælles mål, vi er enige om, nemlig at de unge skal drikke mindre og begynde senere med det.